Efter at Nordjyllands Politi mandag aften anholdte to mænd på Ærøvej i Frederikshavn, fremstilles den ene af de to - en 35-årig mand - i grundlovsforhør tirsdag klokken 11 i Retten i Hjørring. - Han sigtes for at have påført en kammerat adskillige knivstik og snit med kniv på armene, kroppen og på benene, siger anklager hos Nordjyllands Politi Torben K. Sørensen. Den 35-årige mand, der tirsdag fremstilles i grundlovsforhør, havde angiveligt den 28-årige mand boende på sin adresse, da Nordjyllands Politi fik anmeldelsen klokken 18.40 mandag aften. - En 28-årig mand er blevet kørt på Aalborg Universitetshospital, og vi har foretaget anholdelse af to andre mænd, der var på adressen, hvor episoden fandt sted, sagde Bruno Brix mandag aften til TV2 Nord. Den 28-årige er nu udenfor livsfare, oplyser Nordjyllands Politi. Den anden anholdte, en 40-årig mand, bliver løsladt senere tirsdag efter endt afhøring. - Vi har ikke mistankegrundlag til at fremstille ham nu, siger vicepolitiinspektør Anders Uhrskov. Dagens grundlovsforhør vil ifølge Nordjyllands Politi blive afholdt for lukkede døre. - Det gør vi af hensyn til efterforskningen. Der kan være personer, vi skal ud og snakke med, der dukker op, oplyser vicepolitiinspektør Anders Uhrskov.
En 35-årig mand sigtes for forsøg på manddrab, skriver Nordjyske anklagere på Twitter.